《伤春》
清代·牛焘

年年花时醉花下，醉后狂吟兴潇洒。有时午梦度花砖，花间苍苔坐三雅。

今年春事不堪夸，腊尽春寒飘雪花。寻梅几度空惆帐，献岁无人采山茶。

东风二月乍回暖，澜沧江头归缓缓。隔岸桃花瞥眼过，玉壶难卖春一碗。

临西官舍飞缁尘，杨柳条短不系春。更愁阴山三丈雪，阔绝东西无行人。

时逢清明归计决，归来又过寒时节。前度元都菜花黄，杜鹃啼残踯躅血。

幸有余芳恋枝头，春病无端又春愁。缘悭坐惹蜂蝶怨，兴浅谁同秉烛游。

明知乐事年年少，一番春去一番老。好花能得几时看，看到无花更懊恼。

昨来暂到五柳居，分得菊苗手自锄。秋花应胜春花好，留醉重阳风雨庐。

作者简介：牛焘（1794～1861）字涵万，丽江人，拔贡生，历任镇沅、安宁、邓川、罗平教官，有《寄秋轩稿》，家饶于赀而标寄萧然，蓄一雷氏琴，自谱新曲被之弦轸，同时马之龙能吹铁笛，郡中有“牛琴马笛”之目。咸、同之乱，焘避之山洞中，抱琴而死。剑川赵藩辑其诗七十余首刊入《丽郡诗征》中。